কেউ বলছেন, এবার নিজেদের জন্যে পথে নামতে হবে গরুদের। কেউ বলছেন, গোমাতার নাম নিয়ে যাঁরা ভোট চাইতে আসেন, তাঁরা এখন কোথায়? দিন-দুপুরে গরুকে আগুনের লেলিহান শিখায় লাফ দিতে বাধ্য করা হচ্ছে, এই দৃশ্য ভাইরাল হতেই বিতর্ক ছড়িয়ে পড়ছে গোটা দেশে।
ঘটনার সূত্রপাত কর্নাটকে। এক সর্বভারতীয় সংবাদমাধ্যমে প্রকাশিত খবর অনুযায়ী গত ১৪ জানুয়ারি, মকর সংক্রান্তি উপলক্ষে হাজার হাজার গরুকে বাধ্য করা হয়েছে আগুনে ঝাঁপ দিতে। এটি নাকি ধর্মীয় রেওয়াজ। প্রতি বছরই এই দিন সকাল থেকে গো-পালকরা গরুকে ভালমন্দ খেতে দেন। তার পরে গাঁদার মালা পরিয়ে গরু পুজো করা হয়। এরপরেই আসে তাদের আগুনে ঝাঁপ দিতে বাধ্য করার বর্বর খেলা। 
স্বাভাবিক ভাবেই ধর্মের নামে চলে আসা এই প্রতি বছরের বর্বরতায় গো রক্ষকদের ভূমিকা নিয়ে প্রশ্ন উঠতে শুরু করেছে। নেটিজেনরা বলছেন, ধর্মের দোহাই দিয়ে আবহমান কাল ধরে চলে আসা পশুবলিও তো আজ নিষিদ্ধ করা হয়েছে মানবিকতার খাতিরে। তা হলে আজ গো-মা্তার জীবন যখন বিপন্ন, তখন সেই গো-রক্ষকরা কোথায়।